Εγνατία Οδός

Γενικά

Ο αυτοκινητόδρομος έχει δύο ρεύματα κυκλοφορίας, ένα με κατεύθυνση προς Ηγουμενίτσα κι ένα με κατεύθυνση προς Κήπους Έβρου, χωριζόμενα από διαχωριστική νησίδα στη μέση. Κάθε ρεύμα διαθέτει δύο λωρίδες κυκλοφορίας και μια λωρίδα έκτακτης ανάγκης και στο τμήμα Κλειδί - Λαγκαδάς τρεις λωρίδες κυκλοφορίας και μία Λ.Ε.Α. Η μέγιστη επιτρεπόμενη ταχύτητα είναι τα 130 χλμ/ώρα. 
Τροφοδοτείται από τέσσερα λιμάνια και έξι αεροδρόμια και περιλαμβάνει πλήθος σηράγγων, γεφυρών και ανισόπεδων κόμβων. Τη διαχείριση και συντήρηση του αυτοκινητοδρόμου έχει αναλάβει η Εγνατία Οδός Α.Ε, η οποία κατασκευάζει παράλληλα και πέντε κάθετους οδικούς άξονες που συνδέουν την Εγνατία με τα βόρεια σύνορα της χώρας.

Ιστορικό

Η κατασκευή της Εγνατίας ξεκίνησε το 1994. Ένα μέρος της Εγνατίας μήκους 24 χλμ. (κοινό τμήμα Εγνατίας Οδού - Α1 (Αθηνών-Θεσσαλονίκης-Ευζώνων) είχε ολοκληρωθεί πριν το 1994. Επίσης ένα τμήμα το οποίο διατρέχει η Εγνατία μήκους 69 χλμ. είχε ολοκληρωθεί πριν το ίδιο έτος ως εθνική οδός. Μέχρι το 2003 είχαν παραδοθεί 355 χιλιόμετρα εκ των οποίων: 35 στην Ήπειρο, 69 στην Δυτική Μακεδονία, 77 στην Κεντρική Μακεδονία και 174 στην Ανατολική Μακεδονία και στην Θράκη. Η Εγνατία Οδός ολοκληρώθηκε ως προς το κυριότερο μέρος της τον Ιανουάριο του 2009, ενώ τον Μάιο του 2014 ολοκληρώθηκε και τυπικά στο σύνολο της, με την παράδοση στην κυκλοφορία της Γέφυρας Περιστερίου στην περιοχή του Μετσόβου.

Διαδρομή

Ο Αυτοκινητόδρομος 2 διασχίζει ολόκληρη τη βόρεια Ελλάδα, από τα δυτικά στα ανατολικά: ξεκινάει από την Ηγουμενίτσα στην Ήπειρο, διέρχεται από πολλές σημαντικές πόλεις της Μακεδονίας, με κυριότερη την Θεσσαλονίκη, δεύτερη μεγαλύτερη πόλη της Ελλάδας, συνεχίζει ανατολικά στην Θράκη, περνώντας από την Αλεξανδρούπολη, και καταλήγει στα Ελληνοτουρκικά σύνορα στους Κήπους στον ποταμό Έβρο.
Η Εγνατία ενώνει πολλές ελληνικές πόλεις. Καθώς είναι αυτοκινητόδρομος, δεν περνάει μέσα από αυτές, αλλά μέσω παρακάμψεων, διέρχεται λίγα χιλιόμετρα έξω από αυτές, ώστε να διατηρεί τα τεχνικά του χαρακτηριστικά και κυρίως, να επιτρέπει στους οδηγούς να συνεχίζουν την πορεία τους με την μέγιστη δυνατή ταχύτητα.

Γέφυρες

Η Εγνατία Οδός διαθέτει 42 χιλιόμετρα γεφυρών, οι οποίες αποτελούν το 6% του συνολικού μήκους του άξονα, καθώς περίπου και το 12% της συνολικής δαπάνης. Αυτό οφείλεται κυρίως στην ποικιλία του εδαφικού ανάγλυφου, σε συνδυασμό και με περιβαλλοντικούς όρους. Πρόκειται για δίδυμες γέφυρες, με ανεξάρτητους φορείς ανά κλάδο κυκλοφορίας, σύμφωνα με την πρακτική των γερμανικών αυτοκινητοδρόμων. Για την κατασκευή των γεφυρών, έχουν εφαρμοστεί, όλες σχεδόν οι σύγχρονες μέθοδοι κατασκευής.

Θανατηφόρες διελεύσεις αρκούδων

Η Εγνατία οδός είναι γνωστή και ως ο δρόμος όπου βρίσκουν τον θάνατο πολλές αρκούδες που προσπαθούν να τον διασχίσουν, εξαιτίας της απουσίας επαρκώς ισχυρών προστατευτικών κιγκλιδωμάτων κατά μήκος του δρόμου. Εξαιτίας των ελλειπών μέτρων, έχουν σκοτωθεί δεκάδες αρκούδες από τότε που δόθηκε στην κυκλοφορία ο αυτοκινητόδρομος. Σύμφωνα με δημοσίευμα, μόνο τους 9 πρώτους μήνες του 2012, έχασαν την ζωή τους 8 αρκούδες, ενώ η ίδια πηγή ανέφερε ότι οι καφέ αρκούδες (Ursus arctus) που έχουν απομείνει στην Ελλάδα εκτιμάται ότι ανέρχονται σε μόλις 250.
Τον Μάρτιο του 2014, άλλη μία αρκούδα, ηλικίας τεσσάρων ετών, σκοτώθηκε εξαιτίας σοβαρού τραυματισμού από διερχόμενο όχημα στο τμήμα της Εγνατίας Οδού «Σιάτιστα - Γρεβενά». Όπως αναφέρθηκε, η αρκούδα έφθασε στο οδόστρωμα καθώς στο σημείο υπήρχε ένα κενό διάστημα περίπου 30-40 μέτρων στην υπό κατασκευή ενισχυμένη περίφραξη. Ο φράχτης είχε αρχίσει να τοποθετείται σταδιακά από την ΕΓΝΑΤΙΑ ΟΔΟ ΑΕ από το καλοκαίρι του 2013, δεν είχε όμως ολοκληρωθεί ακόμα. Το ζώο μεταφέρθηκε στον κτηνιατρικό σταθμό του φιλοζωικού σωματείου ΑΡΚΤΟΥΡΟΣ, αλλά τελικά πέθανε από εσωτερική αιμορραγία και τα πολλαπλά κατάγματα που είχε υποστεί.

Χάρτης

Εγνατία Οδός και Κάθετοι Άξονες, ΕΓΝΑΤΙΑ ΟΔΟΣ Α.Ε., Ιανουάριος 2012

Φωτογραφίες

Διασταυρώσεις με Αυτοκινητόδρομους
Α5/Ιόνια Οδός στη Πεδινή
Α3/Κεντρική Οδός στο Κηπουργειό ,Υπό ένταξη
Α29/Αυτοκινητόδρομος Σιάτιστα-Κρυσταλλοπηγή στα Σιάτιστα
Α27/Αυτοκινητόδρομος Κοζάνη-Πτολεμαίδα-Φλώρινα-Τελωνείο Νίκη-Αλβανία στη Κοζάνη
Α1/Εθνική Οδός στο Κλειδί
Α24/Περιφεριακή Θεσσαλονίκης στην Ευκαρπία
Α25/Αυτοκινητόδρομος Θεσσαλονίκη-Σέρρες-Προμαχώνας στον Λαγκαδά